
TLAČOVÁ SPRÁVA
Banská Bystrica, 24. august.2026
Sadíme budúcnosť: Stromy pribudnú v 18 lokalitách po celom Slovensku
Nadácia Ekopolis v rámci grantového programu Sadíme budúcnosť podporí na jeseň 18 nových výsadieb po celom Slovensku. Na ovocné sady, stromoradia, agrolesnícke výsadby či novú zeleň vo verejných priestoroch prerozdelí spolu 44 190 eur. O podporu sa pritom uchádzalo 89 projektov - takmer päťkrát viac, než koľko ich bolo možné podporiť.
Túto jeseň pribudne 18 nových komunitných výsadieb, iniciatívy Sadíme budúcnosť, medzi ktoré prerozdelí spolu 44 190 eur. Podporené výsadby prinesú nové ovocné sady a stromoradia, agrolesnícku výsadbu aj chýbajúcu zeleň do mestských častí.
Odborná komisia zložená z odborníkov na výsadby a arboristiku vybrala projekty, ktoré najlepšie napĺňali stanovené kritériá. Pri hodnotení sa zamerala najmä na výber vhodných druhov stromov a drevín, komunitný rozmer projektov, využiteľnosť lokalít pre verejnosť, ako aj ich dlhodobú udržateľnosť a zabezpečenie následnej starostlivosti. Jednotlivé projekty získajú podporu až do výšky 4 000 eur.
Stromy ako súčasť adaptácie na klimatickú zmenu
Stromy dnes nie sú len estetickým doplnkom miest a krajiny. V čase, keď čoraz častejšie zažívame horúčavy, sucho či prívalové dažde, predstavujú jedno z praktických opatrení, ktoré pomáhajú prispôsobiť naše prostredie meniacej sa klíme. Poskytujú tieň, ochladzujú svoje okolie, pomáhajú zadržiavať vodu v pôde a prispievajú k zdravšiemu a odolnejšiemu prostrediu pre ľudí aj ďalšie organizmy.
Práve preto má zmysel vysádzať stromy tam, kde môžu dlhodobo plniť svoju funkciu - v obciach, mestách, pri cestách, na verejných priestranstvách, v ovocných sadoch aj v poľnohospodárskej krajine. 
Vysadením stromov sa všetko len začína
Dôležitou súčasťou každého projektu je následná starostlivosť o vysadené stromy. Práve tá výrazne ovplyvňuje, či sa mladé dreviny úspešne ujmú a dožijú sa dospelosti. Jednou z podmienok pre získanie grantu je preto záväzok zabezpečiť starostlivosť minimálne počas nasledujúcich troch rokov.
Veľký záujem o výsadby svedčí o ich dôležitosti pre komunity
O tohtoročnú podporu bol veľký záujem. Do jesennej grantovej výzvy sa prihlásilo až 89 projektov, ktoré spolu požadovali podporu vo výške 269 505 eur. Podporu tentoraz získalo 18 z nich.
Veľký počet kvalitných projektov ukazuje, že záujem o výsadbu stromov a tvorbu zelenej infraštruktúry je na Slovensku stále vysoký. Medzi nepodporenými projektmi zostalo množstvo dobrých a zmysluplných nápadov, ktoré by si zaslúžili dostať príležitosť. Ich realizácia však závisí aj od toho, aké zdroje sa na podporu výsadieb podarí v budúcnosti zabezpečiť.
Ďalšie grantové kolo programu Sadíme budúcnosť bude vyhlásené už túto jeseň. Žiadatelia v ňom budú môcť získať podporu na výsadby plánované na jar 2027.
V roku 2026 vznikne celkom 35 komunitných výsadieb
Vďaka podpore partnerov iniciatíva Sadíme budúcnosť v roku 2026 celkovo podporí 35 komunitných projektov, medzi ktoré prerozdelí viac ako 85-tisíc eur.
„Záujem o výsadby nás teší, no zároveň nám ukazuje, koľko práce je ešte pred nami. Stromy potrebujeme nielen vysádzať, ale vytvárať pre ne podmienky, aby mohli rásť a dlhodobo plniť svoju funkciu. Každý podporený projekt preto vnímame ako investíciu do konkrétneho miesta, ľudí, ktorí sa oň starajú, aj do odolnejšej krajiny,“ hovorí Daniela Mrázová, programová manažérka iniciatívy Sadíme budúcnosť.
Nadácia Ekopolis ako organizátor iniciatívy Sadíme budúcnosť ďakuje za podporu generálnemu partnerovi GLS General Logistics Systems Slovakia s. r. o., ako aj finančným partnerom jesenných výsadieb - AmRest Coffee SK (sieť kaviarní Starbucks), Prvá stavebná sporiteľňa, L´ORÉAL, Mondelez Slovakia a AUMOVIO Slovakia.

